钦定古今图书集成/历象汇编/庶征典/第135卷 > 《观象玩占》 > 明
## 钦定古今图书集成/历象汇编/庶征典/第135卷 > 《观象玩占》 > 明

### 成祖永乐十五年太液池冰有花文

按《名山藏》：永乐十五年十一月金水河太液池水冰
结，为楼阁龙凤花卉象，赐群臣临观，行在礼部尚书
吕震请率百官表贺，拒不受。敕曰：“比岁以来，卿等遇
祥辄贺，朕之凉德，夙夜不敢康。命中外诸司爱恤军
民，劝课农桑，作兴学校，平均赋役，敬祀慎刑，旌表孝
顺节义，民鳏寡孤独必存恤之，荐举材德遗逸之士，
严固边徼，仓库出纳，无有侵欺，一遵高皇帝成宪。宫
吏贪暴旷职者，监察御史、按察司具实纠治之。”

### 宪宗成化七年雨木冰

按《江西通志》：“成化七年春，武宁县雨木冰。”

### 孝宗弘治元年雨木冰

按《江西通志》：“弘治元年春正月，奉新雨木冰。”

### 武宗正德元年冰有花文

按《江南通志》：“正德元年正月朔，扬州河水冰结，成树
木花草之状。”

正德三年，冰有花文。

按《江南通志》：“正德三年冬，淮安清河以上至宿迁，冰
文如花树楼台图画之状，高邮州河冰亦然。”

正德四年，《木介》。

按《莘野纂闻》：正德己巳冬十二月，吴中大雪，冻死者
塞途。自胥门河以及震泽，水不流澌，或有事，辄涉冰
以行。偶从来者问湖海冰山之状，或告曰：“尚有木介
焉。”曰：“何以言之？”曰：“濒海有树，其水激而飞，集树皆冰
也，是之谓木介。”识者以为兵。

正德八年，洞庭冰雨木冰。

按《湖广通志》：“正德八年，洞庭冰合，人骑可行。”

按《江西通志》：“正德八年冬，雨木冰。”

正德十年，雨木冰。

按《江西通志》：“正德十年，宁州雨木冰。”

### 世宗嘉靖二十五年木冰

按《山西通志》：“嘉靖二十五年冬十一月木冰，是月木
冰，十八日再冰，皆凝结如玉，日晡未消。”

嘉靖三十六年，“黄河冰。”

按《山西通志》：“嘉靖三十六年冬，平陆黄河冰凝，自底
柱至潼关，数月不解。”

嘉靖三十九年，“木冰。”

按《江西通志》：“嘉靖三十九年春二月，雨木冰。”

### 穆宗隆庆元年木冰

按《山西通志》：“隆庆元年冬十月，太谷木冰，十日而解。”
隆庆六年，冰有花文。

按《畿辅通志》：“隆庆六年，肥乡学宫冰文成花树。”

### 神宗万历六年冰有花文

按《山西通志》。万历六年，潞安冰成龙形。城西壕中冰
成龙形。鳞甲头角皆具。如雕镂状。蜿蜒曲折长里许。
按《江南通志》。万历六年，休宁冰花俱成人物车马草
木状。

万历四十五年，木冰

按《山西通志》：“万历四十五年冬，芮城木冰，一名树甲，
数日不解。”

### 愍帝崇祯四年木冰

按《山西通志》：崇祯四年冬十月，沁州木冰，成刀枪形
状。

崇祯八年，“黄河冰。”

按《河南通志》：“崇祯八年，黄河冰结如石。”